Dôvodová správa

Všeobecná časť

Predložený návrh vychádza z
-	uznesenia vlády SR č. 371 zo 14. mája 2003, ktorým vláda schválila Koncepciu usporiadania miestnej štátnej správy ako východisko a podklad na legislatívne zabezpečenie zmeny organizácie miestnej štátnej správy s účinnosťou od 1. januára 2004 - vo väzbe na vytvorenie orgánov miestnej štátnej správy na vykonávanie štátnej správy na úsekoch, ktoré boli v pôsobnosti terajších krajských úradov a okresných úradov,
-	uznesenia vlády SR č.471 z 11. júna 2003, ktorým vláda schválila terminológiu v miestnej štátnej správe,
-	uznesenia vlády SR č 472 z 11. júna 2003,  ktorým vláda schválila Návrh optimalizácie usporiadania miestne štátnej správy z hľadiska efektívnosti zabezpečovania úloh a z hľadiska dostupnosti pre občanov, ako východisko a podklad pre legislatívne zabezpečovanie zmien organizácie miestnej štátnej správy .  

     Predloženým návrhom sa vymedzujú orgány štátnej správy, ktoré vykonávajú štátnu správu na úsekoch územného plánovania, stavebného poriadku, stavebnej inšpekcie a bývania, ktorými sú
-	Ministerstvo výstavby a regionálneho rozvoja Slovenskej republiky,
-	krajské stavebné úrady,
-	obce pri prenesenom výkone štátnej správy,
-	Slovenská stavebná inšpekcia. 

	 Predloženým návrhom sa s účinnosťou od 1. januára 2004 zriaďuje špecializovaný orgán miestnej štátnej správy na krajskej úrovni – krajský stavebný úrad, ktorý bude vykonávať štátnu správu na úsekoch 
-	územného plánovania, 
-	stavebného poriadku,  
-	bývania. 

Sídla a územné obvody týchto krajských úradov sú zhodné so sídlami a územnými obvodmi krajov. Úrady budú rozpočtovou organizáciou zapojenou finančnými vzťahmi na rozpočet Ministerstva výstavby a regionálneho rozvoja SR.

Doložka

finančných, ekonomických, environmentálnych vplyvov a vplyvov na zamestnanosť

1. Dopad na verejné financovanie
 
	Návrh zákona nemá dopad na verejné financovanie Slovenskej republiky. Novým usporiadaním miestnej štátnej správy v oblasti územného plánovania, stavebného poriadku a bývania nevznikajú nároky na štátny rozpočet, nakoľko ide o presun, resp. delimitáciu finančných prostriedkov a zamestnancov z kapitoly krajských úradov do kapitoly MVRR SR. Nepatrné náklady spojené napríklad s tlačou nového označenia úradov (hlavičkový papier), resp. s vyhotovením razítok nepredstavujú náklady, ktoré by nebolo možné uspokojiť z doterajších zdrojov. 
Prechod zamestnancov z krajských a okresných úradov do špecializovanej štátnej správy nevyvolá požiadavky na ďalších zamestnancov, tak ako to vyplýva z priložených tabuliek. 

Územné plánovanie a stavebný poriadok

	Presun počtu funkčných miest do špecializovanej štátnej správy za územné plánovanie a stavebný poriadok              

	z KÚ		115,75		do špecial. štátnej správy 115,75
	z toho SŠ	111,75
	           VŠ	    4,00

	Výdavky 	- mzdové prostriedky			20 976 000,- -
			(15 000,- -  x 112 x 12
			 17 000,- -  x 4 x 12) 
   
- odvody do poist. fondov 		 7 970 880,- -

- tovary a služby 			 
(80 000,- - Sk na osobu)		 9 280 000,- -

Bežné výdavky spolu				           38 226 880,- -

Kapitálové výdavky spolu
           (100 000,- - na osobu)				           11 600 800,- -

	Výdavky spolu				           49 826 880,- -

Bytová politika

	Presun počtu funkčných miest do špecializovanej štátnej správy

	z KÚ 		16	do 
					špecializovanej štátnej správy 40
	z OÚ		24	do
	Spolu		40

	Výdavky 	- mzdové prostriedky			7 200 000,- - 			
			   40 x 15 000 x 12		
			- odvody do poist. fondov		2 736 000,- -
- tovary a služby
   (80 000,- - na osobu)		3 200 000,- -

Bežné výdavky spolu				          13 136 000,- -
Kapitálové výdavky 					4 000 000,- -
(100 000,- - na osobu)
	Výdavky spolu				          17 136 000,- -

2. Dopad na obyvateľov, hospodárenie podnikateľskej sféry a iných právnických osôb

          Návrh zákona nemá dopad na uvedené skupiny.

3. Dopad na životné prostredie

	Návrh zákona nemá dopad na životné prostredie.

4. Dopad na zamestnanosť 

	Špecializovaná štátna správa na miestnej úrovni bude v súhrne vykonávaná rovnakým počtom zamestnancov ako bola vykonávaná na okresných úradoch a krajských úradoch, pričom sa uvažuje z ich prechodom a to aj zamestnancov v štátnej službe ako aj zamestnancov vo verejnej službe na základe zákona. Uvedené skutočnosti preukazujú uvedené tabuľky.

Doložka

zlučiteľnosti návrhu zákona s právom Európskych spoločenstiev a právom Európskej únie

1.	Navrhovateľ zákona: Vláda Slovenskej republiky

2.	Názov návrhu zákona: zákon o štátnej správe pre územné plánovanie, stavebný poriadok a bývanie a o zmene a doplnení zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov.

3.	Záväzky Slovenskej republiky vo vzťahu k Európskym spoločenstvám a Európskej únii:
                                        a)  	návrh  zákona  z  pohľadu  Európskej  dohody  o  pridružení,       
                                          	     Národného programu pre prijatie acquis communautaire, Partnerstva pre vstup, Bielej knihy, screeningu a plánu legislatívnych úloh vlády SR nepatrí medzi priority,
 	 b)	návrh zákona nie je predmetom negociačných pozícií v príslušnej kapitole.
4.	Problematika návrhu zákona: Nie je v práve Európskych spoločenstiev a v práve Európskej únie upravená.
5.	Stupeň zlučiteľnosti návrhu zákona s právom Európskych spoločenstiev a s právom Európskej únie: Bezpredmetné.
6.	Gestor návrhu zákona: Bezpredmetné.
7.	Účasť cudzích expertov: Návrh bol vypracovaný bez zahraničnej gescie a bez účasti zahraničných expertov.

Osobitná časť

K článku I: 
K § 1
Vymedzujú sa orgány štátnej správy v rezorte MVRR SR, ktoré vykonávajú  špecializovanú štátnu správu na úsekoch
-	územného plánovania, 
-	stavebného poriadku, 
-	bývania.

Štátnu správu na úseku územného plánovania zabezpečujú ministerstvo a krajské stavebné úrady, ktoré sú orgánmi územného plánovania podľa § 16 stavebného zákona. Orgánmi územného plánovania sú aj samosprávne kraje a obce, ktoré kompetencie na úseku územného plánovania vykonávajú ako originálnu pôsobnosť podľa zákona č. 369/1990 Zb. o obecnom zriadení v znení neskorších predpisov a zákona č. 416/2001 Z.z. o prechode niektorých pôsobností z orgánov štátnej správy na obce a vyššie územné celky. 

Štátnu správu na úseku stavebného poriadku vykonávajú ministerstvo ako ústredný orgán, krajské stavebné úrady v druhom stupni na krajskej úrovni a prenesený výkon štátnej stavebnej správy v prvom stupni vykonávajú obce ako stavebné úrady  podľa § 117  zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov. 

Zabezpečovanie činností súvisiacich s vykonávaním štátnej správy  v oblasti bývania sa navrhuje v troch úrovniach – základné a všeobecné činnosti na úrovni ministerstva, regionálne činnosti na úrovni navrhovaných ôsmich  krajských stavebných úradov a vybrané činnosti spojené s aplikáciou niektorých ustanovení zákona o Štátnom fonde rozvoja bývania sa navrhuje zabezpečovať prostredníctvom obcí. 

	Vzhľadom na to, že osobitná štátna správa je upravená aj v osobitných predpisoch je do návrhu zahrnuté aj ustanovenie, ktorým sa nevylúči jej vykonávanie. 

K § 2
	Vymedzuje sa pôsobnosť ministerstva ako ústredného orgánu štátnej správy na jednotlivých úsekoch.
Na úseku územného plánovania ministerstvo plní úlohy ústredného orgánu, ktorý metodicky usmerňuje orgány územného plánovania v územnoplánovacích činnostiach, rieši vecné problémy, obstaráva Stratégiu územného rozvoja Slovenska a Koncepciu územného rozvoja Slovenska a ich aktualizáciu, vypracúva metodiku obstarávania územných plánov regiónov, územných plánov obcí a územných plánov zón, organizuje vzdelávanie zamestnancov úradov, samosprávnych krajov a obcí, ktorých prostredníctvom sa obstarávajú územnoplánovacie podklady a územnoplánovacie dokumenty, zabezpečuje odbornú spôsobilosť na obstarávanie územnoplánovacej dokumentácie a územnoplánovacích podkladov obcami a samosprávnymi krajmi, zabezpečuje spoluprácu so susednými štátmi, medzinárodnými organizáciami a s orgánmi Európskej únie, obstaráva územno-technické podklady a poveruje ostatné orgány územného plánovania ich obstarávaním, posudzuje zadanie a návrh územného plánu regiónu a návrh zmien a doplnkov územného plánu regiónu, prevádzkuje a sprístupňuje informačný systém o územnom plánovaní.

Na úseku stavebného poriadku ministerstvo plní úlohy ústredného orgánu, ktorý spracúva základné koncepčné materiály v oblasti štátnej stavebnej správy, t.j. územného rozhodovania, stavebného poriadku, vyvlastnenia a štátneho stavebného dohľadu, ako aj  stavebnej inšpekcie a v tejto oblasti vypracúva návrhy príslušných legislatívnych predpisov a zabezpečuje metodické riadenie. V nadväznosti na to zabezpečuje spoluprácu so susednými štátmi, medzinárodnými organizáciami a s orgánmi Európskej únie, najmä s výbormi Európskej komisie pre vnútorný trh na úseku uznávania odborných kvalifikácií v oblasti projektovania stavieb (výkon povolania architekt a stavebný inžinier) ako aj vybraných činností vo výstavbe. Vytvára koncepciu bezpečnosti a vhodnosti výstavby a jednotnej technickej politiky určením všeobecných technických požiadaviek na výstavbu. Významnou oblasťou pôsobnosti ministerstva je koordinovanie, metodické riadenie a kontrola výkonu štátnej správy vykonávanej 
-	špecializovanou miestnou štátnou správou na úrovni kraja – krajskými stavebnými úradmi,
-	obcami ako stavebnými úradmi pri prenesenom výkone štátnej správy.
V oblasti tvorby a uskutočňovania bytovej politiky  ministerstvo spracováva základné koncepčné materiály pre oblasť bývania. Ide predovšetkým o Koncepciu štátnej bytovej politiky stanovovanú na určité časové obdobie. Ďalším koncepčným materiálom je Koncepcia rozvoja bytovej výstavby. V rámci týchto koncepčných materiálov ministerstvo navrhuje opatrenia zamerané na rozvoj bývania, vytváranie nástrojov pre podporu rozvoja bývania, hospodárenie a správu bytového fondu. 
V nadväznosti na uvedené spracúva návrhy príslušných legislatívnych predpisov zameraných predovšetkým v oblasti podporných nástrojov, iniciuje zmeny právnych predpisov pre oblasť vlastníctva a  hospodárenia s bytmi. Nezanedbateľnou oblasťou pôsobnosti je navrhovanie nástrojov v oblasti určovania výšky nájomného vo verejnom nájomnom sektore. 
Samostatnou oblasťou pôsobnosti je vykonávanie správy Štátneho fondu rozvoja bývania, ktorý je špecializovanou inštitúciou zriadenou na poskytovanie štátnej podpory na rozširovanie a zveľaďovanie bytového fondu. Hlavnou formou poskytovania podpory zo Štátneho fondu rozvoja bývania je poskytovanie zvýhodnených úverov pre presne cielenú skupinu občanov.
Ministerstvo navrhuje úpravy v ďalších nástrojoch štátnej podpory a to v oblasti hypotekárneho úverovania a stavebného sporenia. 
Osobitnou oblasťou je vytváranie podmienok pre poskytovanie štátnej podpory do oblasti výstavby nájomných bytov vo verejnom nájomnom sektore, prípravy územia pre bytovú výstavbu a odstraňovania systémových porúch bytových domov.

K § 3
        Zriaďujú sa krajské stavebné úradu ako právnické osoby, ktoré majú právnu subjektivitu a  ako štátne orgány sú štátnymi rozpočtovými organizáciami. Pri svojom hospodárení sa riadia zákonom o rozpočtových      pravidlách. Navrhuje sa aby úrad bol služobným úradom pre zamestnancov vykonávajúcich štátnu službu a zamestnávateľom pre zamestnancov vykonávajúcich verejnú službu. Za jeho činnosť zodpovedá prednosta.  Územným obvodom úradu je kraj (§ 8 ods. 1 zák. č. 221/1996 Z.z. o územnom a správnom usporiadaní Slovenskej republiky).

K § 4
Vymedzuje sa pôsobnosť novozriadeného orgánu špecializovanej miestnej štátnej správy na krajskej úrovni na jednotlivých úsekoch.

Na úsekoch územného plánovania a stavebného poriadku prejde na krajský stavebný  úrad s účinnosťou od 1. januára 2004 v celom rozsahu pôsobnosť, ktorú doposiaľ vykonával krajský úrad podľa stavebného zákona (v súčasnosti túto pôsobnosť na krajskom úrade v rámci odboru životného prostredia vykonávajú oddelenie územného plánovania a oddelenie stavebného poriadku).
Na úseku stavebného poriadku krajský stavebný úrad vykonáva štátnu stavebnú správu v druhom stupni vo veciach, v ktorých v správnom konaní v prvom stupni koná obec ako stavebný úrad, pričom zároveň riadi a kontroluje tento výkon prenesenej štátnej správy. Ďalej plní úlohy štátneho stavebného dohľadu a podieľa sa na tvorbe koncepcií v oblasti povoľovania a realizácie stavieb. Podľa § 123 stavebného zákona si krajský stavebný úrad môže vyhradiť právomoc stavebného úradu pri jednotlivých technicky náročných alebo neobvyklých stavbách alebo opatreniach s väčšími alebo rozsiahlejšími účinkami na životné prostredie v ich okolí (napr. v súčasnosti má príslušný krajský úrad vyhradenú právomoc stavebného úradu pri stavbách atómových elektrární). Z ustanovenia § 5 ods. 3 a 4 zákona č. 369/1990 Zb. o obecnom zriadení v znení neskorších predpisov vyplýva krajskému stavebnému úradu povinnosť, ak obec dlhodobo (najmenej 6 mesiacov) nevykonáva pôsobnosť stavebného úradu, vyzvať písomne obec na nápravu a určiť jej na to lehotu; ak obec v určenej lehote nezabezpečí nápravu, príslušný na konanie je úrad, ktorý v takomto prípade prevezme pôsobnosť stavebného úradu.
Ministerstvo výstavby a regionálneho rozvoja SR v súčasnosti poskytuje dotácie na obstarávanie nájomných bytov, na prípravu územia a na výstavbu technickej vybavenosti a dotácie na odstránenie systémových porúch bytových domov. Zber žiadostí, ako aj ich posudzovanie a následné odosielanie zabezpečujú okresné úrady. S účinnosťou od 1.januára 2004 sa navrhuje, aby túto činnosť zabezpečoval špecializovaný orgán štátnej správy na krajskej úrovni. Znamená to, že od 1. januára 2004 budú tieto špecializované úrady zabezpečovať zber žiadostí, ich posudzovanie, ktoré pozostáva z overenia stanovených podmienok pre poskytnutie dotácie a následné zasielanie žiadostí na Ministerstvo výstavby a regionálneho rozvoja SR, ktoré je poskytovateľom dotácie. V nadväznosti na túto činnosť budú tieto špecializované úrady zabezpečovať aj kontrolu vynakladania finančných prostriedkov na stavbách na ktoré bola podpora poskytnutá zo strany ministerstva. Súčasne sa v pripravovanej novele zákona o Štátnom fonde rozvoja bývania navrhuje, aby tieto špecializované úrady vykonávali takúto kontrolu finančných prostriedkov aj v prípade podpory poskytnutej z prostriedkov Štátneho fondu rozvoja bývania. Kontrola vynakladania finančných prostriedkov bude spočívať v overovaní účtovných dokladov a ich súladu s predmetom podpory a v kontrole na stavbách. 
Ministerstvo výstavby a regionálneho rozvoja SR poskytuje podporu vo forme dotácií na základe zmluvy o poskytnutí dotácie. Okresné úrady zabezpečujú činnosti súvisiace s kontrolou dodržiavania zmluvne dohodnutých podmienok. Podľa predloženého návrhu s účinnosťou od 1. januára 2004 sa navrhuje, aby činnosti v oblasti kontrolnej činnosti prešli na špecializované úrady na krajskej úrovni, nakoľko kontrolu nad vynakladaním verejných prostriedkov zo štátnych zdrojov musia vykonávať štátne orgány. Úlohou špecializovaných úradov pre oblasť bývania na úrovni krajských úradov bude aj vykonávanie kontroly dodržania zmluvných podmienok. 

K § 5
         Vymedzuje sa pôsobnosť obce, ktorá vykonáva prenesenú štátnu správu na úsekoch štátnej stavebnej správy a bývania.

Na úseku štátnej stavebnej správy bola prenesená na obce pôsobnosť stavebného úradu (s výnimkou vyvlastnenia) s účinnosťou od 1. januára 2003 zákonom č. 416/2001 Z.z. v znení neskorších predpisov a následne bola prenesená na obce s účinnosťou od 1. apríla 2003 zákonom č. 103/2003 Z.z. aj pôsobnosť na úseku vyvlastnenia, ktorá sa týmto opätovne začlenila do pôsobnosti vykonávanej stavebným úradom. 
          Prostredníctvom Štátneho fondu rozvoja bývania je poskytovaná štátna podpora na rozširovanie a zveľaďovanie bytového fondu. Podľa zákona NR SR č. 124/1996 Z. z. o Štátnom fonde rozvoja bývania v znení neskorších predpisov žiadateľ o podporu predkladá písomnú žiadosť fondu prostredníctvom okresného úradu príslušného podľa miesta stavby alebo jej umiestnenia ktorý overí úplnosť náležitostí žiadosti. S účinnosťou od 1. januára 2004 sa navrhuje, aby tento zber žiadostí,  ich posudzovanie a následné odoslanie na Štátny fond rozvoja bývania zabezpečovali obce z dôvodu bezprostredného kontaktu so žiadateľom o podporu. Povinnosťou obcí bude aj preskúmanie bytových pomerov žiadateľov o poskytnutie podpory podľa zákona o ŠFRB. 

K § 6
         V prechodných ustanoveniach sa upravujú podrobnosti o prechode práva a povinností, ktoré súvisia zo vznikom nových orgánov štátnej správy a to jednak vo vzťahu k štátnym zamestnancom ako aj k zamestnancom vykonávajúcim verejnú službu. 
V súčasnosti na úseku bývania sa jedná o 16 štátnozamestnaneckých miest, na úseku územného plánovania a stavebného poriadku sa jedná o 108 štátnozamestnaneckých miest a 4 miesta vo verejnej službe. 

K článku II:

K bodu 1 a 2:
V ustanoveniach týkajúcich sa pôsobnosti orgánu štátnej správy územného plánovania, ktorú doposiaľ vykonával krajský úrad, sa vykonávajú zmeny vyplývajúce z prechodu tejto pôsobnosti na  novozriadený špecializovaný orgán miestnej štátnej správy v rezorte MVRR SR.

K bodu 3: 
Vytvorením špecializovanej štátnej správy pre územné plánovanie, stavebný poriadok a bývanie stratila opodstatnenie predmetná povinnosť krajského úradu, ktorá mala viesť k jednotnému stanovisku krajského úradu pre obstarávateľov územného plánu obce a zóny za všetky dotknuté orgány štátnej správy.

K bodu 4:
V záujme odstránenia pochybnosti o príslušnosti na prejednávanie priestupkov sa jednoznačne určuje, že priestupky prejednávajú stavebné úrady.

K bodu 5:
Ostatná novela stavebného zákona konštituuje Slovenskú stavebnú inšpekciu s presne určenými úlohami a s oprávnením ukladať pokuty podľa § 123a stavebného zákona.  

K bodu 6:
V súvislosti so zrušením okresných úradov sa v § 117 v odseku 1 vypúšťa tretia veta, týkajúca sa určenia okresného úradu ako orgánu, prostredníctvom ktorého sa poskytuje delimitačná dotácia obciam na výkon činnosti stavebného úradu. Toto ustanovenie bolo do stavebného zákona zaradené nesystematicky, keďže túto pôsobnosť vykonával úsek rozpočtu a financií okresného úradu a nie úsek štátnej stavebnej správy. Vzhľadom na to, že po zrušení okresných úradov prejde táto pôsobnosť na novozriadený orgán špecializovanej štátnej správy na krajskej úrovni v rezorte MVRR SR, navrhujeme ustanovenie zaradiť do článku I tohto zákona.

K bodu 7:
V súlade so schválenou koncepciu rozvoja štátnej správy budú inšpektoráty Slovenskej stavebnej inšpekcie budované vo všetkých krajoch a preto je nevyhnutné ich sídla doplniť do znenia stavebného zákona. 

K bodu 8:
V ustanoveniach týkajúcich sa vyhradenej pôsobnosti stavebného úradu a vykonávania informačných činností sa vykonáva zmena vyplývajúca z prechodu pôsobnosti štátnej stavebnej správy na špecializovaný orgán štátnej správy na krajskej úrovni v rezorte MVRR SR.

K bodu 9:
V prechodných ustanoveniach sa rieši dokončenie správnych konaní začatých pred 1. januárom 2004 krajským úradom na úseku stavebného poriadku, vzhľadom na zmeny vykonané týmto zákonom.   

K článku III 
Navrhovaný dátum účinnosti je určený v súlade s uznesením vlády o reforme verejnej správy.